Rådets holdning med henblik på vedtagelse af Europa-Parlamentets og Rådets forordning om Den Europæiske Fond for Tilpasning til Globaliseringen for Afskedigede Arbejdstagere (EGF) og ophævelse af forordning (EU) nr. 1309/2013

2018/0202 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om Den Europæiske Fond for Tilpasning til Globaliseringen for Afskedigede Arbejdstagere (EGF) og ophævelse af forordning (EU) nr. 1309/2013

1.Baggrund

Forslag fremsendt til Europa-Parlamentet og Rådet (dokument COM(2018) 380 final – 2018/0202 (COD)) 30. maj 2018 Udtalelse afgivet af Det Europæiske Økonomiske og Sociale Udvalg 12. december 2018 Europa-Parlamentets førstebehandlingsholdning vedtaget 16. januar 2019 Enighed i Rådet om en delvis generel indstilling opnået: Triloger afholdt: Politisk enighed i De Faste Repræsentanters Komité opnået: Rådets førstebehandlingsholdning vedtaget: 15. marts 2019 4. februar 2020 15. oktober 2020 27. oktober 2020 16. december 2020 20. januar 2021 19. april 2021 [...].

2.Formålet med Kommissionens forslag

Den Europæiske Fond for Tilpasning til Globaliseringen (EGF) er et særligt instrument uden for og ud over lofterne i den flerårige finansielle ramme, som fortsat vil gøre det muligt for Unionen at reagere på uforudsete omstændigheder. EGF er et konkret udtryk for EU's solidaritet med europæiske arbejdstagere, der har mistet deres job som følge af en betydelig omstrukturering. Der tilbydes bistand til afskedigede arbejdstagere i form af en pakke af individualiserede foranstaltninger, der har til formål at reintegrere dem i varig beskæftigelse så hurtigt som muligt. Hovedformålet med forslaget er at sikre, at Den Europæiske Fond for Tilpasning til Globaliseringen (EGF) fortsat fungerer efter den 31. december 2020.

De vigtigste nyskabelser, som Kommissionen har foreslået for at gøre fonden mere effektiv og lydhør, var:

–Et bredere anvendelsesområde — anvendelsesområdet udvides for at sætte fonden i stand til at reagere mere fleksibelt på den økonomiske udvikling, som f.eks. automatisering, digitalisering eller overgangen til en lavemissionsøkonomi. Derfor er det ikke årsagen til omstruktureringen, men derimod dens forventede virkning, der bør udløse mobiliseringen af fonden.

–En lavere tærskel — der kræves 250 i stedet for 500 afskedigelser for at kunne indgive en ansøgning.

–Mere detaljerede overvågningsdata — navnlig om kategorien af arbejdstagere (erhvervsmæssig og uddannelsesmæssig baggrund), deres beskæftigelsesstatus og typen af beskæftigelse, indsamling af kvalitative data ved hjælp af en støttemodtagerundersøgelse.

–Udbredelse af digitale færdigheder — inkluderet som en obligatorisk del af den pakke af foranstaltninger, der tilbydes de afskedigede arbejdstagere.

–En forenklet og hurtigere mobiliseringsprocedure — kun én retsakt (anmodning om budgetoverførsel) vil være påkrævet. Et forslag fra Kommissionen om mobilisering vil ikke længere være nødvendigt, da ansøgninger vil være baseret på antallet af afskedigelser inden for en defineret referenceperiode som det eneste interventionskriterium.

–Medfinansieringssatsen tilpasses den pågældende medlemsstats højeste medfinansieringssats for ESF+ for at undgå konkurrence mellem fondene.

3.Bemærkninger til Rådets holdning

Rådets holdning afspejler den aftale, der blev opnået enighed om på trilogerne. I forhold til Kommissionens forslag omfatter de vigtigste ændringer:

–Fondens navn: navnet ændres til "Den Europæiske Fond for Tilpasning til Globaliseringen for Afskedigede Arbejdstagere (EGF)". Den nuværende forkortelse EGF bibeholdes.

–Interventionskriterier: En yderligere nedsættelse af tærsklen til 200 afskedigelser, samtidig med at referenceperioderne bibeholdes som i Kommissionens forslag.

–Medfinansieringsrate: Ud over tilpasningen til den højeste medfinansieringssats for ESF+ i den pågældende medlemsstat indføres der en minimumsmedfinansieringssats på 60 %.